อนุชา นาคาศัย

**อนุชา นาคาศัย**  (เกิด 15 เมษายน พ.ศ. 2503)  เป็นนักการเมืองชาวไทย อดีตรัฐมนตรีช่วยว่าการกระทรวงเกษตรและสหกรณ์ ในรัฐบาลเศรษฐา ทวีสิน อดีตรัฐมนตรีประจำสำนักนายกรัฐมนตรี และกรรมการศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ในรัฐบาลประยุทธ์ จันทร์โอชา อดีตเลขาธิการพรรคพลังประชารัฐ และอดีตสมาชิกสภาผู้แทนราษฎรจังหวัดชัยนาท สังกัดพรรครวมไทยสร้างชาติ เป็นหนึ่งในอดีตกรรมการบริหารพรรคไทยรักไทยซึ่งถูกตัดสิทธิ์ทางการเมืองเมื่อ พ.ศ. 2550

## ประวัติ
อนุชา นาคาศัย มีชื่อเล่นว่า "แฮงค์" เกิดเมื่อวันที่ 15 เมษายน พ.ศ. 2503 ที่ตำบลโพนางดำตก อำเภอสรรพยา จังหวัดชัยนาท เป็นบุตรของนายสุธน นาคาศัย กับนางสุจิตรา นาคาศัย จบมัธยมศึกษาจาก โรงเรียนบดินทรเดชา (สิงห์ สิงหเสนี) สำเร็จการศึกษาปริญญาตรี สาขานิติศาสตร์ จากมหาวิทยาลัยรามคำแหง เมื่อปี พ.ศ. 2527มีพี่สาวหนึ่งคน น้องชายสองคน ชื่อนายอนุสรณ์ นาคาศัย นายกสมาคมกีฬาชัยนาท อดีตนายกองค์การบริหารส่วนจังหวัดชัยนาท และนายอนุรุทธิ์ นาคาศัย ประธานสโมสรฟุตบอลชัยนาท ฮอร์นบิล และมีพี่สาวชื่อ จิตร์ธนา ยิ่งทวีลาภา เป็น นายกองค์การบริหารส่วนจังหวัดชัยนาท

ด้านชีวิตครอบครัว อนุชาเคยสมรสกับพรทิวา นาคาศัย อดีต ส.ส.ชัยนาท อดีตรัฐมนตรีว่าการกระทรวงพาณิชย์ และอดีตเลขาธิการพรรคภูมิใจไทย มีบุตร-ธิดา 2 คน ปัจจุบันได้หย่ากับภรรยาแล้ว

## การทำงาน
อนุชาเริ่มงานทางการเมืองครั้งแรก ด้วยการเป็นคณะทำงานของ สมศักดิ์ เทพสุทิน สส.สุโขทัย พรรคกิจสังคม จนในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2544 อนุชาได้ลงสมัครในสังกัดพรรคไทยรักไทย ซึ่งเป็นพรรคที่สมศักดิ์ย้ายมาสังกัดอีกด้วย และได้รับเลือกตั้งเป็นสมาชิกสภาผู้แทนราษฎรจังหวัดชัยนาทครั้งแรก เช่นเดียวกับการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2548 เขาได้รับเลือกเป็นสมัยที่สอง จนในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2549 อนุชาได้ย้ายไปลงสมัครแบบบัญชีรายชื่อแทน โดยเขาได้ลำดับที่ 47 และได้สนับสนุน อนุสรณ์ นาคาศัย ลงสมัครในพื้นที่เดิมของเขา ปรากฎว่าการเลือกตั้งเป็นโมฆะ

และต่อมาในปี พ.ศ. 2550 ได้ถูกตัดสิทธิทางการเมืองเป็นเวลา 5 ปี เนื่องจากเป็นกรรมการบริหารพรรคไทยรักไทยซึ่งถูกยุบในคดียุบพรรคการเมือง พ.ศ. 2549 โดยใน การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 อนุชาได้หันมาสนับสนุน พรทิวา นาคาศัย ภรรยาในขณะนั้น ลงสมัครในนาม พรรคมัชฌิมาธิปไตย ซึ่งเป็นพรรคที่กลุ่มมัชฌิมาของ สมศักดิ์ เทพสุทิน สังกัดอยู่ ภายหลังพรรคถูกยุบ จึงได้มาสนับสนุน พรรคภูมิใจไทย ซึ่งเป็นพรรคที่สืบเนื่องมา และได้ผลักดันให้อดีตภรรยาของตนเป็นเลขาธิการพรรคอีกด้วย 

ใน พ.ศ. 2561 นายอนุชาได้ย้ายมาร่วมงานกับ พรรคพลังประชารัฐ พร้อมกับรับตำแหน่งกรรมการบริหารพรรค และก้าวขึ้นมาเป็นเลขาธิการพรรคเมื่อวันที่ 27 มิถุนายน พ.ศ. 2563 ต่อมาในเดือนสิงหาคมของปีเดียวกัน เขาได้รับแต่งตั้งเป็นรัฐมนตรีประจำสำนักนายกรัฐมนตรี ในวันที่ 17 กุมภาพันธ์ พ.ศ. 2566 อนุชาได้ยื่นหนังสือลาออกจากการเป็นสมาชิกพรรคพลังประชารัฐและสมาชิกสภาผู้แทนราษฎรทำให้ต้องพ้นจากตำแหน่งกรรมการบริหารพรรคพลังประชารัฐ ปัจจุบันสังกัดพรรครวมไทยสร้างชาติ

ต่อมาเขาได้รับแต่งตั้งเป็นรัฐมนตรีช่วยว่าการกระทรวงเกษตรและสหกรณ์ ในรัฐบาลเศรษฐา ทวีสิน ในปี พ.ศ. 2566 ก่อนจะถูกปรับออกจากคณะรัฐมนตรีในปี พ.ศ. 2567

### สมาชิกสภาผู้แทนราษฎร
อนุชา นาคาศัย ได้รับการเลือกตั้งเป็นสมาชิกสภาผู้แทนราษฎรมาแล้ว 5 สมัย คือ
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2544 จังหวัดชัยนาท สังกัดพรรคไทยรักไทย
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2548 จังหวัดชัยนาท สังกัดพรรคไทยรักไทย
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 จังหวัดชัยนาท สังกัดพรรคพลังประชารัฐ 
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 จังหวัดชัยนาท สังกัดพรรครวมไทยสร้างชาติ
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 จังหวัดชัยนาท สังกัดพรรคเพื่อไทย

## เครื่องราชอิสริยาภรณ์

## อ้างอิง

หมวดหมู่:บุคคลจากอำเภอสรรพยา
หมวดหมู่:นักการเมืองไทย
หมวดหมู่:คู่สมรสของนักการเมืองไทย
หมวดหมู่:รัฐมนตรีประจำสำนักนายกรัฐมนตรีไทย
หมวดหมู่:สมาชิกสภาผู้แทนราษฎรจังหวัดชัยนาท
หมวดหมู่:นักการเมืองพรรคไทยรักไทย
หมวดหมู่:พรรคภูมิใจไทย
หมวดหมู่:นักการเมืองพรรคพลังประชารัฐ
หมวดหมู่:นักการเมืองพรรครวมไทยสร้างชาติ
หมวดหมู่:นักการเมืองพรรคเพื่อไทย
หมวดหมู่:บุคคลจากโรงเรียนบดินทรเดชา (สิงห์ สิงหเสนี)
หมวดหมู่:บุคคลจากคณะนิติศาสตร์ มหาวิทยาลัยรามคำแหง
หมวดหมู่:ผู้ได้รับเครื่องราชอิสริยาภรณ์ ม.ป.ช.
หมวดหมู่:ผู้ได้รับเครื่องราชอิสริยาภรณ์ ม.ว.ม.